ORDE do 8 de setembro de 2008 pola que se nomean os membros da Comisión de Goberno do Instituto Galego de Seguridade e Saúde Laboral.
CONSELLERÍA DE TRABALLO — II. AUTORIDADES E PERSOAL — 11/09/2008

A Lei 14/2007, do 30 de outubro, pola que se crea e regula o Instituto Galego de Seguridade e Saúde Laboral, dedica o seu capítulo I ao Instituto Galego de Seguridade e Saúde Laboral, e establece como os seus órganos de dirección e xestión a Dirección e a Comisión de Goberno. Concretamente, nos seus artigos 7 e 8 regula a Comisión de Goberno, as súas funcións, a composición e o procedemento de nomeamento dos seus membros.
Así mesmo, o Decreto 130/2008, do 19 de xuño, polo que se establece a estrutura orgánica e funcional do Instituto Galego de Seguridade e Saúde Laboral, regula no seu artigo 4 a Comisión de Goberno como máximo órgano de dirección do Instituto, establecendo a súa composición e funcións.
Ao abeiro do previsto na devandita lei e no decreto, realizáronse as propostas de designación por parte das consellerías con competencias en materia de sanidade e industria, da dirección xeral con competencias en materia de relacións laborais, así como por parte das organizacións sindicais e empresariais máis representativas da Comunidade Autónoma de Galicia.
Co obxecto de procurar o funcionamento da Comisión de Goberno, como máximo órgano de dirección do Instituto, a que lle corresponde, entre outras funcións, establecer os criterios xerais de actuación en materia de seguridade e saúde laboral na comunidade autónoma, en virtude das políticas, dos programas e dos plans que estableza o Consello da Xunta de Galicia, cómpre efectuar, de acordo coas propostas realizadas e facendo uso da autorización prevista no artigo 7 da Lei 14/2007, do 30 de outubro, os seguintes nomeamentos.
DISPOÑO:
Artigo 1º
1. A Comisión de Goberno estará formada por:
a) O presidente ou presidenta da comisión, que será o director ou directora xeral con competencias en materia de relacións laborais.
b) Dous vicepresidentes:
-O director ou directora xeral de Aseguramento e Planificación Sanitaria, en representación da Consellería de Sanidade e por proposta desta.
-O director ou directora xeral de Industria, Enerxía e Minas, en representación da Consellería de Innovación e Industria e por proposta desta.
c) Tres vogais en representación da Administración:
-O director ou directora do Instituto Galego de Seguridade e Saúde Laboral.
-A persoa titular da Subdirección Xeral Técnica e de Planificación do Instituto.
-O/A subdirector/a xeral de Traballo, por proposta do director ou directora con competencias en materia de relacións laborais.
2. Como vogais da Comisión de Goberno do Instituto Galego de Seguridade e Saúde Laboral, por proposta das súas correspondentes organizacións sindicais, noméanse as persoas que se relacionan a seguir:
2.a) Pola Unión Xeral de Traballadores de Galicia: Carlos Bellas Cebreiro.
2.b) Polo Sindicato Nacional de Comisións Obreiras: Hortensia Álvarez Folgar.
2.c) Pola Confederación Intersindical Galega: Alfonso Tellado Sande.
3. Noméanse como vogais do Consello Galego de Seguridade e Saúde Laboral, por proposta da organización empresarial, as persoas que se relacionan a seguir:
Pola Confederación de Empresarios de Galicia:
Antón Arias Díaz-Eimil.
Ovidio Pérez Reñones.
José Antonio Neira Cortés.
Artigo 2º
Realizará as funcións da secretaría da Comisión de Goberno do Instituto Galego de Seguridade e Saúde Laboral, con voz pero sen voto, a persoa titular da Subdirección Xeral de Administración e Persoal do Instituto Galego de Seguridade e Saúde Laboral, actuando como suplente a persoa titular da xefatura do Servizo de Administración Xeral do mesmo departamento, nomeadas para o efecto pola dirección do instituto.
Santiago de Compostela, 8 de setembro de 2008.
Ricardo Jacinto Varela Sánchez
Conselleiro de Traballo